דונלד טראמפ בעד פינוי התנחלויות? הנשיא הנבחר של ארה"ב, כך מתברר, סייע לממשלת ישראל בהקמת תשתיות ליישובים החדשים של מפוני חבל ימית וסיני בשנות ה־80, ובפינוי גוש קטיף בקיץ 2005. לפי ההערכות, מדובר בתרומות של מיליוני שקלים.

לוח התורמים במושב דקל

עלות פינוי גוש קטיף עמדה על כ־10 מיליארד שקל, והממשלה ביקשה סיוע מקק"ל ומתורמים יהודים. "הוצאנו פנייה לכל לשכות קק"ל בעולם להתגייסות כללית", מספר אפי שטנצלר, יו"ר קק"ל לשעבר. "קק"ל־ארה"ב פנתה לתורמים בארה"ב, ביניהם לטראמפ, שנחשב אוהד ישראל מושבע, והוא תרם להקמת תשתיות ביישובים חדשים". הכספים שימשו להקמת חממות, מגורים ודרכי גישה.

עוד התברר כי טראמפ אף סייע קודם לכן, ב־1980, לפינוי יישובי סיני וחבל ימית, ושמו מתנוסס היום על לוח הוקרה ביישובי פתחת שלום כתורם מרכזי. קק"ל אמריקה גייסה תרומות להכשרת תשתית ליישובים חדשים בפתחת שלום. לדברי ירון סולומון, מנהל המחלקה להתיישבות בתנועת כפרי האיחוד החקלאי, בחרו חלק מהמפונים להקים 3 יישובים באמצעות תנועת האיחוד החקלאי – דקל, יבול ותלמי יוסף.

כמקובל, קק"ל ציינה את שמות התורמים על לוח מיוחד שנמצא במרכז מושב דקל.